祖饯河水上，离情郁难舒。彼此谅衷素，值兹孟夏初。青青河畔草，嘉麦生同墟。子今京国去，结驷耀通衢。冠盖欻交会，连璧粲琼裾。既抱贞持操，甘等常人愚。亮节贵有爱，洪涛奋鵾鱼。抡材仍射策，陈纲当晏如。昔为凫舄令，展转惜居诸。葵藿仰朝阳，寸心万里俱。努躬崇令德，世泽遗乡闾。言睇贺兰巅，雪影袭云虚。为作远塞别，歌成不能书。击筑继慷慨，对景两踟蹰。
主题：交友送别 (Friendship and Farewell)